KOMISIJOS REGLAMENTAS (EB) Nr. 360/2008
2008 m. balandžio 18 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
Klasifikuojant vaisių sultis Reglamento (EEB) Nr. 2658/87 priede pateiktoje Kombinuotojoje nomenklatūroje reikia atskirti jos 2009 pozicijai priskiriamas vaisių sultis, kurių sudėtyje yra pridėtojo cukraus, ir 2106 pozicijai priskiriamus preparatus, vartojamus gėrimų gamyboje, įskaitant aromatizuotus cukraus sirupus.
(2)
Pagal Suderintos sistemos paaiškinimų 2009 pozicijos paaiškinimus be kitų priedų į vaisių sultis gali būti pridėta cukraus, jeigu jos išlaiko savo pirmines savybes.
(3)
Dėl to vaisių sultys arba vaisių sulčių mišiniai, kurių sudėtyje yra arba nėra pridėtojo cukraus, turi būti priskiriami Kombinuotosios nomenklatūros 2009 pozicijos subpozicijoms, jeigu jie neprarado savo pirminių vaisių sulčių savybių. Jeigu šios savybės prarandamos, tokių sulčių arba jų mišinių nebegalima priskirti 2009 pozicijai, todėl jie turi būti priskirti 2106 pozicijai.
(4)
Pagal Kombinuotosios nomenklatūros 20 skirsnio 5 papildomosios pastabos b punktą vaisių sultys, į kurias pridėta tiek cukraus, kad jų sudėtyje yra mažiau kaip 50 % masės vaisių sulčių, praranda savo natūralias vaisių sulčių savybes, todėl jų nebegalima priskirti 2009 pozicijai. Pridėtojo cukraus kiekis turi būti nustatomas pagal Brikso vertę, kuri, be kita ko, priklauso nuo šių produktų sudėtyje esančio cukraus kiekio.
(5)
Kilo problemų dėl koncentruotų natūralių vaisių sulčių klasifikavimo. Apskaičiuojant šių produktų sudėtyje esančio pridėtojo cukraus kiekį, kaip numatyta 2 ir 5 papildomosiose pastabose, gali pasirodyti, kad jis toks didelis, jog produktų sudėtyje yra mažiau kaip 50 % masės vaisių sulčių, todėl jie turėtų būti priskiriami 2106 pozicijai. Šis rezultatas nepriimtinas, nes yra grindžiamas fiktyviu pridėtojo cukraus kiekio apskaičiavimu, nors iš tikrųjų cukraus nepridedama, o didelis pridėtojo cukraus kiekis gaunamas dėl koncentracijos.
(6)
Todėl tikslinga 20 skirsnio 5 papildomosios pastabos b punkto formuluotę šiek tiek pakeisti ir papildyti nauja nuostata, kuri aiškiai nurodytų, kad koncentruotoms natūralioms vaisių sultims 50 % masės vaisių sulčių kriterijus netaikomas, todėl šios sultys turi būti priskiriamos 2009 pozicijai, neatsižvelgiant į apskaičiuotą pridėtojo cukraus kiekį. Taip pat reikėtų aiškiai nurodyti, kad 5 papildomoji pastaba taikytina tokio pavidalo produktams, kokie pateikiami.
(7)
Todėl Reglamentą (EEB) Nr. 2658/87 reikėtų atitinkamai iš dalies pakeisti.
(8)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 priede pateiktos Kombinuotosios nomenklatūros 20 skirsnio 5 papildomoji pastaba pakeičiama taip:
„5.
Produktams, kurių pavidalas toks, kokie jie pateikiami, taikomos šios nuostatos:
a)
Pridėtojo cukraus kiekis 2009 pozicijai priskiriamuose produktuose atitinka „cukraus kiekį“, iš kurio, atsižvelgiant į atitinkamų sulčių rūšį, atimami toliau nurodyti skaičiai:
-
citrinų arba pomidorų sultys: 3,
-
vynuogių sultys: 15,
-
kitų vaisių arba daržovių sultys, įskaitant sulčių mišinius: 13;
b)
Ne didesnę kaip 67 Brikso vertę turinčios vaisių sultys, kurių sudėtyje yra pridėtojo cukraus ir mažiau kaip 50 % masės vaisių sulčių, praranda pirmines vaisių sulčių, priskiriamų 2009 pozicijai, savybes.
Koncentruotoms natūralioms vaisių sultims b punktas netaikomas. Todėl koncentruotos natūralios vaisių sultys priskiriamos 2009 pozicijai.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 18 d.